Veggtrjánum fjölgar og Jólakötturinn nálgast Veggtré við Miðvang 2 - 4 á Egilsstöðum . Þar upphófst sá siður fyrir mörgum árum að setja tré sem voru ber öðrum megin upp við húsveggi . Þannig geta tré orðið jólatré sem hafa staðið þétt upp við önnur tré í skóginum og eru því ekki falleg allan hringinn . Slík tré fengu hið virðulega heiti veggtré og slík njóta nú vaxandi vinsælda við verslanir og önnur fyrirtæki á Egilsstöðum . Ljósmynd : Bergrún Arna Þorsteinsdóttir . Árlegi jólamarkaðurinn Jólakötturinn verður á Valgerðarstöðum í Fellum á Héraði laugardaginn 14. desember . Þar verða um sextíu seljendur með ýmsan varning , þar á meðal Skógræktin . Fyrir allmörgum árum fór húsfélagið að Miðvangi 2 - 4 á Egilsstöðum , þar sem aðalskrifstofa Skógræktarinnar er til húsa ásamt fleirum , að setja upp svokölluð veggjólatré á bygginguna á aðventunni . Svo vel þótti takast til að siðurinn breiddist yfir götuna til byggingarinnar á móti . Fyrir rúmum tveimur árum hafði Þjónustusamfélagið á Héraði , félag verslunar og þjónustu á Egilsstöðum og nágrenni , samband við Skógræktina á Hallormsstað og vildi kynna verslunarmönnum þá hugmynd að skreyta meira með jólatrjám verslanirnar . Félagið , sem vinnur að sameiginlegum hagsmunamálum verslunar , ferðaþjónustu og þjónustufyrirtækja , tók að sér að senda bréf í verslanirnar og kynna hugmyndina . Fyrsta árið voru sett upp tæp 80 tré sem skreyttu Egilsstaðabæ en í ár eru þau orðin 133 talsins . Hluti þessara trjáa er svokölluð veggjólatré . Oftast eru þetta rauðgrenitré en veggtré geta þó verið af fleiri tegundum . Í þetta eru valin tré sem staðið hafa þétt upp við önnur tré í skóginum og eru því hálfber þeim megin . Þau eru því ekki líkleg til að verða jólatré heima í stofu en njóta sín vel ef þau eru fest upp á vegg og skreytt ljósum . „ Egilsstaðatréð “ til Færeyja Bergrún Arna Þorsteinsdóttir aðstoðarskógarvörður segir að þetta árið séu felld álíka mörg jólatré og í fyrra , um það bil 600 talsins . Stærsti hluti þeirra er sendur til Akureyrar í jólatrjáasölu Sólskóga en afgangurinn er seldur á heimamarkaðnum á Austurlandi . Stór tré hafa verið send í þorp og bæi á Austurlandi allt frá Höfn í Hornafirði og norður á Þórshöfn á Langanesi . Stærsta tréð sem fellt var á Hallormsstað að þessu sinni var um 11 metra hátt og fór á Eskifjörð . Þá fór tæplega 6 metra tré til Færeyja sem hefðbundin gjöf Fljótsdalshéraðs til vinabæjar síns , Runavíkur . Um leið og sá siður er að leggjast af að vinabæir í útlöndum sendi jólatré til Íslands er dæmið því að snúast við . Spurning hvort íbúar Runavíkur tala um „ Egilsstaðatréð “ líkt og talað er um „ Óslóartréð “ í Reykjavík . Bergrún segir að tíðarfarið hafi verið mjög hagstætt að undanförnu til að höggva jólatré . Aðeins hafi þurft að hliðra til vegna frosts í síðustu viku þar sem jólatré séu ekki felld ef frost fer niður fyrir 2 - 3 gráður . Um 60 seljendur á Jólakettinum Fram undan er á Héraði hinn árlegi jólamarkaður , Jólakötturinn , sem að venju fer fram að Valgerðarstöðum í Fellum , rétt við Fellabæ . Þar verða um 60 seljendur með mikið úrval af varningi fyrir jólahaldið , ýmislegt matarkyns , handverk og fleira en meðal annars verða til sölu jólatré , jólagreinar og fleira frá Skógræktinni og þar má búast við að skógarbændur verði líka með jólatré og ýmislegt fleira úr skógum sínum . Að markaðnum standa Skógræktin og Félag skógarbænda á Austurlandi í samvinnu við nokkur fyrirtæki og fleiri . Jólakötturinn verður opinn frá klukkan ellefu til fjögur á laugardag .